text: Jyske kommuner er bedst til iværksætteri
  16 november 2014 kl. 10.22
  Tre kommuner i TV SYD s sendeområde er blandt de nominerede til Årets Iværksætterkommune 2014.
  Både Esbjerg, Horsens og Vejle er med helt i toppen, når det gælder om at give gode vilkår og vækstbetingelser for nye iværksættere.
  Det mener Dansk Erhvervsfremme, der i den kommende uge finder årets vinder. Fem kommuner er blevet nomineret til titlen. De to øvrige er Silkeborg og Holbæk.
  Konkurrencen er blevet stiftet for at sætte fokus på den betydning, som iværksættere har på samfundsøkonomien. Gode vilkår er nemlig med til at skabe nye produkter og teknologier, der kan skabe flere lokale arbejdspladser, mener Dansk Erhvervsfremme.
  Sidste år fik Vejen titlen som årets iværksætterkommune. Esbjerg løb med sejren i 2011.
  